A **Vigairía apostólica de Arabia setentrional** (en latín: *Vicariatus Apostolicus Arabiæ Settentrionale*; en árabe: *القاصد الرسولي في شمال المملكة العربية*) é unha vigairía apostólica católica con sé en Kuwait, inmediatamente suxeita á Santa Sé. Actualmente a sé está vacante.

Historia
--------

A prefectura apostólica de Kuwait foi erixida o 29 de xuño de 1953 coa bula *Quemadmodum dispensator* do papa Pío XII, en territorios da vigairía apostólica de Arabia. O 2 de decembro de 1954 a prefectura apostólica foi elevada a vigairía apostólica coa bula *Quandoquidem Christi* do mesmo papa Pío XII.

O 27 de xaneiro de 1957 foi colocada a primeira pedra da catedral, que foi consagrada o 16 de marzo de 1961. En 1973 foi fundada unha parroquia de rito bizantino.

O 31 de maio de 2011 a vigairía apostólica estendeu a súa xurisdición sobre Arabia Saudita, Qatar e Bahrain, anteriormente baixo a vigairía de Arabia, e cambiou a súa denominación pola actual co decreto *Bonum animarum* da Congregación para a Evanxelización dos Pobos.

Territorio
----------

A vigaría estende a súa xurisdición sobre todos os fieis católicos de Kuwait, Arabia Saudita, Qatar e Bahrain. A xurisdición sobre Arabia Saudita é tan só formal, xa que no país non permítese cultos dunha relixión distinta á musulmá.

Malia ser unha xurisdición latina, a vigairía ten xurisdición tamén sobre os fieis doutras igrexas particulares, coa excepción dos exarcados patriarcais para os greco-melquitas e os siríacos no territorio de Kuwait. Os fieis dependentes da vigairía constitúen arredor dun 20%. Porén, o bispo ten a obriga de que os fieis doutros ritos poidan practicar e observar as normas que lles son propias.

A sé da vigairía é a cidade de Kuwait, onde está a Catedral da Sagrada Familia no Deserto. O territorio está dividido en 7 parroquias: catro en Kuwait, dúas en Bahrain e unha en Qatar.

Liturxia
--------

Nos catro países sobre os que a vigairía estende a súa xurisdición, a fin de semana é o venres e o sábado, polo que nela pódese cumprir o precepto dominical dende o venres pola tarde, aínda que recoméndase ir o domingo.

Como festa propia destaca a solemnidade da Nosa Señora de Arabia, patroa da vigairía, que celébrase o segundo domingo de tempo ordinario.

Episcopoloxio
-------------

* Ubaldo Teofano Stella (29 de xuño de 1953 - 1966, renuncia)
*1966 - 1976: Sé vacante, administrador apostólico Víctor León Esteban San Miguel Erce.*
* Víctor León Esteban San Miguel Erce (31 de maio de 1976 - 5 de novembro de 1981, retirado)
* Francis George Adeodatus Micallef (5 de novembro de 1981 - 14 de xullo de 2005, retirado)
* Camillo Ballin (14 de xullo de 2005 - 12 de abril de 2020, finado)
*13 de maio de 2020 - 27 de xaneiro de 2023: Sé vacante, administrador apostólico Paul Hinder.*
* Aldo Berardi (nomeado o 28 de xaneiro de 2023)

Notas e referencias
-------------------

1. ↑  Constitución apostólica *Quemadmodum dispensator* do 29 de xuño de 1953, publicada nas *Acta Apostolicae Sedis (AAS)*, vol. XLV (1953), n° 17 (28 de decembro de 1953), pp. 835-836
2. ↑  About the Apostolic Vicariate of Northern Arabia, *(en inglés)*
3. ↑  Feast Days & Days of Obligation in our Vicariate, *(en inglés)*.
4. ↑  Sunday - The Lord's Day (DIES DOMINI) Arquivado 08 de maio de 2014 en Wayback Machine. carta pastoral do Vigario Apostólico Camillo Ballin aos católicos de Kuwait, *(en inglés)*.

| * v
* c
* e
Circunscricións da Igrexa católica latina nas rexións árabes |
| --- |
| *Conferencia dos Bispos Latinos das Rexións Árabes*(Arabia Saudita · Bahrain · Chipre · Emiratos Árabes Unidos · Exipto · Iemen · Iraq · Israel · Kuwait · Líbano · Omán · Palestina · Qatar · Siria · Somalia · Djibuti · Xordania) |
| Patriarcado: | Xerusalén |
| Arquidioceses: | Bagdad |
| Dioceses: | Mogadixo · Xibutí |
| Vigairías apostólicas: | Alepo · Alexandría de Exipto · Arabia meridional · Arabia setentrional · Beirut · |

|  |  |
| --- | --- |
| Control de autoridades | 
* Wd: Q119875
* Catholic-Hierarchy: nara

 |